אליזבת' טיילור: ההצלחות והשערוריות - קולנוע - הארץ
אליזבת' טיילור: ההצלחות והשערוריות
שבעה בעלים, שמונה חתונות והשכר הגבוה ביותר בהוליווד: חייה האישיים של אליזבת' טיילור בנו את מעמדה לא פחות מאשר הקריירה הקולנועית שלה
כשאנשים אומרים 'יש לה הכל', אני משיבה 'אין לי את המחר", אמרה פעם אליזבת טיילור, שנפטרה אתמול (רביעי) והיא בת 79. טיילור, שהייתה ידועה בזכות חייה האישיים הסוערים לא פחות מאשר בזכות הקריירה ארוכת השנים, זכתה בשני פרסי אוסקר ונישאה למעט יותר משני בעלים. בשנים האחרונות היא נאבקה בסרטן העור, אי ספיקת לב וכן בשתי התפרצויות של דלקת ריאות – בעודה מרותקת לכיסא גלגלים. זה היה סופה של ילדת הפלא ההוליוודית שגדלה והפכה לגברת הראשונה של הקולנוע.» אליזבת טיילור הלכה לעולמה בגיל 79» חופש, אומץ ואבק כוכבים: דרכה של אליזבת טיילור
כבת לשני אמנים מקנזס שהשתקעו בלוס אנג'לס, טיילור (שדווקא נולדה בלונדון) נכנסה לעולם הבידור בהיותה בת תשע בלבד. אולפני יוניברסל ליהקו אותה לתפקיד בקומדיה הזניחה "There's One Born Every Minute", אך לא ראו בילדה סגולת העיניים הבטחה מנצחת - ולא התרגשו כאשר חתמה על חוזה עם אולפני MGM. בגיל 11 כבר כיכבה בשובר הקופות הקלאסי, "לאסי חוזרת הביתה". אך את תור הזהב לו זכתה בהוליווד בין שנות החמישים לשישים, הרוויחה בין השאר בזכות השינוי התדמיתי מנערה לאישה, שהתבטא גם בסרטים בהם שיחקה ובחייה האישיים הפרועים.לפני השערוריות והפקות הענק. אליזבת טיילור ב"לאסי, שובי הביתה"שבעת המופלאים
טיילור נישאה שמונה פעמים לשבעה בעלים, סאגה שהסתיימה בגירושיה האחרונים בשנת 1996, מפועל הבניין לארי פורטנסקי. נדמה כי טיילור בחרה בקפידה, פעם אחר פעם, את כל אחד מן השבעה כפרטנר שונה וחדשני לשערוריותיה השונות, החל מהתמכרותה לאלכוהול וכלה בחוסר היכולת – או בעצם, חוסר הרצון - להבדיל בין ביזנס לפלז'ר. את בעלה הרביעי, השחקן ריצ'רד ברטון, פגשה בשנת 1963 על סט ההפקה הראוותנית של "קליאופטרה". בעבור התפקיד קיבלה את הסכום הגבוה ביותר בהוליווד עד אז - מיליון דולר. כשנשאלה על כך, פלטה - "אם יש מישהו מספיק טיפש כדי להציע לי מיליון דולר עבור סרט, אני לא טיפשה מספיק בשביל לסרב להצעה".טריילר בן שש דקות (!) ל"קליאופטרה":
את מערכת היחסים הקולנועית המשיכו טיילור וברטון בסרט "אילוף הסוררת" (1967) ובסרטו של מייק ניקולס "מי מפחד מוירג'יניה וולף" (1966), מה שעתיד היה להפוך לתפקיד חייה. ההתנגחויות המילוליות ביניהם כחלק מתפקידיהם בסרט, נראו אז כמשקפות את מערכת היחסים האמיתית של השניים. מדורי הרכילות קפצו וסיקרו את העניין בהיסטריה, אך הגירושים באו רק שמונה שנים לאחר מכן. מרתה, אותה גילמה טיילור, היא אישה קולנית ומתוסבכת המנהלת מערכת יחסים הרסנית עם בעלה. היא גם זיכתה את טיילור בפרס האוסקר השני שלה (את הראשון קיבלה ב-1960 על "באטרפילד 8"), והיא כבר לא חזרה לככב בשוברי קופות גדולים באמת. באשר לברטון, השניים נישאו בשנית כשנה לאחר הפרידה. הניסיון כשל אחרי תשעה חודשי נישואים מחודשים. הוא עצמו נפטר ב-1984 מדימום תוך-גולגולתי פתאומי, בביתו שבשוויץ. הוא היה בן 58.במציאות זה לא נגמר כל כך זוהר. ריצ'רד ברטון עם אליזבת' טיילור (מתוך "קליאופטרה")הרגישה בנוח בחברת כרישים
בביוגרפיה של טיילור, "How to Be a Movie Star", חוקר מייקל ג'יי מאן את התופעה מנקודות הסתכלות שונות ומגדיר אותה בתור "הכוכבת האחרונה", על אף שאורות הניאון כבו מעליה כבר בסוף שנות השישים. למעשה, טיילור הייתה הכוכבת הראשונה שהשתמשה בתקשורת באופן חסר תקדים ומניפולטיבי למען צרכיה. בשלב מסוים היא מצאה עצמה מככבת יותר על שערי צהובונים מאשר על המסך הגדול. יחד עם זאת, היא המשיכה להזין את מעמדה בעולם הבידור באינספור שערוריות (בשנת 2004 צללה לתוך כלוב זכוכית בעוד שהמים מסביב שורצים כרישים - כדי להוכיח לתקשורת שאינה לוקה באלצהיימר), ולא מאיכויות משחק מרשימות. גם ב"באטרפילד 8" שנאה טיילור את התפקיד שניתן לה ואת הסרט עצמו ועשתה אותו רק כי הייתה מחויבת ל-MGM לפי חוזה, ממנו רצתה להשתחרר בדחיפות, וזאת על מנת שתוכל להשתתף ב"קליאופטרה" שהופק על ידי 20th Century Fox.השנים האחרונות לא רוקנו את טיילור מכוחה:
כאמור, בשנות השבעים הקריירה הקולנועית של טיילור החלה לדעוך. בשנות השמונים זכה הקהל לראותה פעמים רבות דווקא על בימות ברודווי, ומאוחר יותר גם לשמוע את קולה ב"משפחת סימפסון" (היא אמרה את המילה היחידה שמגי סימפסון השמיעה בקול הסדרה – "אבא"). היא גם עמדה לצידו של ידידה הטוב, מייקל ג'קסון, כאשר זה הועמד למשפט על הטרדה מינית, ותמכה בו ובמיזמיו השונים. לה עצמה נולדו שלושה ילדים, שני בנים מנישואיה לשחקן מייקל ווילדינג ובת מנישואיה למפיק מייקל טוד. כמו כן, ב-1964 היא וריצ'רד ברטון אימצו בת. טיילור עצמה העידה על עצמה כי נשארה ילדה עד יומה האחרון ("יש לי גוף של אישה ורגשות של ילדה"), אך בוירטואוזיות מתוחכמת ולא ילדותית כלל שילבה את כל יתרונותיה לכדי המצאה, מחדש ובכלל, של אליטת הכוכבנות ההוליוודית.